Neuvoston päätöslauselma, annettu 17 päivänä kesäkuuta 1997, maantieliikenteen telematiikan käyttöönotosta ja erityisesti sähköisestä maksujen keruusta



Virallinen lehti nro C 194 , 25/06/1997 s. 0005 - 0007



NEUVOSTON PÄÄTÖSLAUSELMA, annettu 17 päivänä kesäkuuta 1997, maantieliikenteen telematiikan käyttöönotosta ja erityisesti sähköisestä maksujen keruusta (97/C 194/03) EUROOPAN UNIONIN NEUVOSTO, joka 1. ottaa huomioon liikenteen telematiikasta 24 päivänä lokakuuta 1994 annetun neuvoston päätöslauselman 94/C 309/01 (1), liikenteen telematiikkaa koskevan 4 päivänä marraskuuta 1994 annetun komission tiedonannon ja telematiikan käyttöönotosta maantieliikenteessä 28 päivänä syyskuuta 1995 annetun neuvoston päätöslauselman 95/C 264/01 (2), 2. ottaa huomioon yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyn Euroopan parlamentin ja neuvoston päätöksen N:o 1692/96/EY (3), 3. ottaa huomioon Euroopan laajuisia televerkkoja koskevista suuntaviivoista 27 päivänä toukokuuta 1997 tehdyn Euroopan parlamentin ja neuvoston päätöksen, 4. ottaa huomioon yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY (4), 5. ottaa huomioon tietoyhteiskuntaa koskevan politiikan uusista painopisteistä 21 päivänä marraskuuta 1996 annetun neuvoston päätöslauselman 96/C 376/01 (5), jossa tunnustetaan teknisen yhdenmukaistamisen merkitys maailmanlaajuisen tietoyhteiskunnan kehittämisessä, 6. ottaa huomioon yleisen edun mukaisten telematiikan sovellusten tutkimusta ja teknologista kehittämistä, esittely mukaan lukien, koskevasta erityisohjelmasta (1994-1998) 23 päivänä marraskuuta 1994 tehdyn neuvoston päätöksen 94/801/EY (6) ja liikenteen alan tutkimusta, teknologista kehittämistä ja esittelyä koskevasta erityisohjelmasta (1994-1998) 15 päivänä joulukuuta 1994 tehdyn neuvoston päätöksen 94/914/EY (7), sekä katsoo, että: 7. telematiikan käyttöönottaminen voi osaltaan edistää kestävällä pohjalla tapahtuvaa henkilöiden ja tavaroiden liikkuvuutta, 8. maantieliikenteen telematiikkajärjestelmät voivat osaltaan edistää tehokkaiden, turvallisten ja ympäristöystävällisten maantieliikennepalvelujen kehittämistä, luoda Euroopan teollisuudelle markkinamahdollisuuksia ja vahvistaa sen kilpailukykyä, 9. maantieliikenteen telematiikan mahdollisuuksia voidaan käyttää täysimääräisesti hyväksi vain Euroopan tasolla ja edellyttäen, että saadaan aikaan käyttöön otettavien järjestelmien ja sovellutusten riittävä yhteentoimivuuden taso ja taataan käyttäjälle palvelujen jatkuvuus, 10. Euroopan laajuisten verkkojen perustamista ja kehittämistä koskevassa perustamissopimuksen 129 c artiklassa määrätään, että yhteydessä komission kanssa jäsenvaltiot sovittavat keskenään yhteen sellaisen kansallisella tasolla harjoittamansa politiikan, jolla voi olla merkittävä vaikutus sisämarkkinoiden aikaansaamistesta sekä taloudellisen ja sosiaalisen yhteenkuuluvuuden lujittamista koskeviin tavoitteisiin, 11. on kunkin jäsenvaltion asia päättää, ottaako se käyttöön sähköisen maksujenkeruujärjestelmän, 12. yhteisössä on saavutettava tarkoituksenmukainen sähköisten maksujenkeruujärjestelmien yhteentoimivuuden taso, jotta käyttäjälle voidaan tarjota paras mahdollinen palvelu kohtuullisin taloudellisin ehdoin ja aiheuttamatta tarpeettomia hallinnollisia esteitä, 13. jotkut jäsenvaltiot ovat suotuisin tuloksin kehittäneet ja ottaneet käyttöön sähköisiä maksujenkeruujärjestelmiä, 14. jäsenvaltioiden, jotka ottavan käyttöön uusia sähköisiä maksujenkeruujärjestelmiä, on pyrittävä varmistamaan näiden järjestelmien välinen yhteentoimivuus tarkoituksenmukaisella tasolla, 15. sähköisten maksunkeruujärjestelmien yhteentoimivuuden takaamiseksi eurooppalaisella tasolla tarvitaan strategia, jolla pyritään kohtuullisen ajan kuluessa varmistamaan näiden järjestelmien lähentyminen ottamalla huomioon olemassa olevat järjestelmät ja taitotieto sekä eurooppalaisten standardointilaitosten tekemä työ, 16. neuvosto kehotti päätöslauselmassa 95/C 264/01 eurooppalaisia standardointilaitoksia käsittelemään toiminnassaan kaikkia lyhyen kantaman tiedonsiirtoon liittyviä teknisiä näkökohtia sekä ulottamaan ne matkapuhelimia ja satelliitteja käyttäviin tiedonsiirtomenetelmiin, I 1. PANEE TYYTYVÄISENÄ MERKILLE käynnissä olevan työn, jota komissio jäsenvaltioiden nimeämien korkean tason edustajien muodostaman työryhmän avustamana tekee maantieliikenteen telematiikan käyttöönottoa koskevan strategian ja toimintasuunnitelman laatimiseksi, 2. TUNNUSTAA yksityisen sektorin suuren merkityksen maantieliikenteen telematiikan käyttöönotossa, II 1. PALAUTTAA MIELEEN päätöslauselmassa 95/C 264/01 komissiolle ja jäsenvaltioille antamansa kehotuksen vauhdittaa sähköisten tiemaksujärjestelmien eurooppalaisen tason yhteentoimivuuteen tähtääviä toimia Euroopan laajuisella tieverkolla sekä tarkastella nykyisiin järjestelmiin liittyviä lähentämiskysymyksiä, 2. KEHOTTAA jäsenvaltioita ja komissiota: - ottamaan asianmukaisesti huomioon tarpeet varmistaa yhteentoimivuus sähköisten maksujenkeruujärjestelmien kehittämisessä ja käyttöönotossa, ja - kehittämään strategia, jolla varmistetaan sähköisten maksujenkeruujärjestelmien lähentäminen, jotta varmistetaan riittävä yhteentoimivuuden taso eurooppalaisella tasolla ottaen huomioon jo olemassa olevat järjestelmät ja euroopaalaisten standardointilaitosten tekemä työ, 3. KEHOTTAA eurooppalaisia standardointilaitoksia osaltaan edistämään tämän strategian kehittämistä määrittämällä eurooppalaisella tasolla yhteentoimiville sähköisille maksujenkeruujärjestelmille teknisiä standardeja ja eritelmiä, jotka mahdollistavat monikaistatoiminnat ja uusien samaa teknologiaa käyttävien telematiikkapalvelujen käyttöönoton, jolloin asetettuna tavoitteena on hyväksyä kyseiset standardit viimeistään kolmen vuoden kuluessa, 4. PANEE MERKILLE niiden jäsenvaltioiden, jotka alkavat käyttää erikoistunutta lyhyen kantaman tiedonsiirtoa (DSRC) käyttäviä uusia sähköisiä maksujenkeruujärjestelmiä, aikomuksen pohjata nämä järjestelmät alkuvaiheessa työhön, jota Euroopan standardointikomitea (CEN) on tehnyt noudattaen täysin kohtaa II 5, 5. KEHOTTAA jäsenvaltioita korvatessaan, uudistaessaan tai käyttöön ottaessaan sähköisiä maksujenkeruujärjestelmiä noudattamaan kaikkien näiden järjestelmien lähentämistä koskevaa strategiaa, 6. KEHOTTAA komissiota ja jäsenvaltioita jouduttamaan muiden sähköisten maksujenkeruujärjestelmien yhteentoimivuuden esteiden poistamiseksi tehtävää työtä, mukaan lukien oikeudellisia ja muita institutionaalisia kysymyksiä koskeva CARDME:n (Euroopan kysynnänhallintatutkimukseen liittyvä yhteinen toiminta, Concerted Action for Research on Demand Management in Europe) ja MOVE IT:n (8) yhteydessä tehtävä työ, 7. KEHOTTAA jäsenvaltioita ehdottamaan koehankkeita ja osallistumaan niihin testatakseen teknisten esistandardien pohjalta sähköisten maksujenkeruujärjestelmien eri toimintoja ottaen huomioon tutkimuksen, teknologisen kehittämisen ja esittelyn nykyisten ja ehdotettujen hankkeiden tulokset sekä toimet jäsenvaltioissa. Näillä hankkeilla pitäisi pyrkiä varmistamaan sähköisten maksujenkeruujärjestelmien erityisesti rajojen yli ulottuva toimivuus ja niissä pitäisi tarkastella oikeudellisia, institutionaalisia ja organisatorisia kysymyksiä, III 1. PANEE MERKILLE komission aikomuksen esittää lähitulevaisuudessa maantieliikenteen telematiikan käyttöönottoa koskeva strategia ja toimintasuunnitelma, joita valmistellaan parhaillaan jäsenvaltioiden nimeämien korkean tason edustajien muodostaman työryhmän avustuksella. Sähköisten maksujenkeruujärjestelmien lisäksi toimintasuunnitelmassa käsitellään muita maantieliikenteen telematiikkaa koskevia sovelluksia, erityisesti RDS-TMC:tä (Radio Data System - Traffic Message Channel), liikennettä koskevaa tietojen vaihtoa ja tiedon hallintaa, käyttäjäystävällisyyttä sekä järjestelmäarkkitehtuuria, jotta neuvosto voisi pikaisesti tarkastella kysymystä, 2. KEHOTTAA jäsenvaltioita ehdottamaan hankkeita ja osallistumaan niihin arvioidakseen ja/tai toteuttaakseen liikenteen alalla kohdattavia ongelmia koskevia telematiikkaratkaisuja ottaen huomioon nykyisten ja ehdotettujen tutkimusta, teknologista kehittämistä ja esittelyä koskevien hankkeiden tulokset sekä toimet jäsenvaltioissa ja kannustamaan näiden hankkeiden avulla yksityisen sektorin aktiivista osallistumista maantieliikenteen telematiikan käyttöönottoon, 3. KEHOTTAA jäsenvaltioita, komissiota ja muita keskeisiä osapuolia edistämään RDS-TMC:n ja liikennettä koskevan tietojen vaihdon/tiedon hallinnan käyttöönottoa mukaan lukien kaikki jäsenvaltioiden kielet tunnistavilla kielimoduuleilla varustettujen RDS-TMC-vastaanottimien toimittaminen nopeasti, 4. KEHOTTAA komissiota jäsenvaltioiden ja teollisuuden kanssa neuvoteltuaan laatimaan käyttäjäystävällisyyttä koskevat käytännesäännöt, joissa käsitellään erityisesti liikennevälineisiin sijoitettavia tietolaitteita, 5. KEHOTTAA komissiota ja jäsenvaltioita toteuttamaan toimenpiteitä edistääkseen standardointimenettelyn jouduttamista yleisen strategian pohjalta ja kehittämään edellytyksiä maantieliikenteen telematiikan sovellusten käyttöönotolle ottaen huomioon teollisuuden ja käyttäjien näkemykset, 6. KEHOTTAA komissiota ja jäsenvaltioita ottamaan huomioon, että on välttämätöntä tukea tutkimusta, teknologista kehittämistä ja esittelyä koskevilla toimilla maantieliikenteen telematiikan sovellutuksia, mukaan lukien nykyisten järjestelmien uudistaminen. (1) EYVL N:o C 309, 5.11.1994, s. 1. (2) EYVL N:o C 264, 11.10.1995, s. 1. (3) EYVL N:o L 228, 9.9.1996, s. 1 ja EYVL N:o L 15, 17.1.1997, s. 1. (4) EYVL N:o L 281, 23.11.1995, s. 31. (5) EYVL N:o C 376, 12.12.1996, s. 1. (6) EYVL N:o L 334, 22.12.1994, s. 1. (7) EYVL N:o L 361, 31.12.1994, s. 56. (8) MOVE IT muodostuu Euroopan maksujen keruuta hoitavista toimijoista, ja sen tarkoituksena on yhdenmukaistaa rahoituksellisia, institutionaalisia ja kaupallisia vaatimuksia sopimukseen perustuvan yhteentoimivuuden aikaansaamiseksi toimijoiden välillä.